แนวโน้มหุ้นแกว่งแคบ
นักวิเคราะห์ฯคาดตลาดหุ้นไทยเช้านี้แกว่งแคบ เหตุยังไร้ปัจจัยใหม่หนุนแต่ยังติดตามปัจจัยนอกประเทศ
15 ส.ค. 2555

นักวิเคราะห์ฯคาดตลาดหุ้นไทยเช้านี้แกว่งแคบ เหตุยังไร้ปัจจัยใหม่หนุนแต่ยังติดตามปัจจัยนอกประเทศ 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้คาดว่าจะแกว่งตัวในกรอบแคบ เนื่องจากตลาดฯยังไม่ได้มีปัจจัยใหม่อะไรเข้ามา ประกอบกับตลาดหุ้นทั่วโลกเมื่อวานนี้ก็มีการปิดกระจัดกระจาย โดยนักลงทุนยังเฝ้าระวังสถานการณ์ในยุโรปอยู่ ขณะเดียวกันก็ติดตามตัวเลขเศรษฐกิจของสหรัฐฯ โดยวันนี้ก็จะมีการประกาศตัวเลขภาคการผลิตของสหรัฐฯงวดเดือน ก.ค. ก็ต้องติดตามดูว่าเป็นอย่างไรบ้าง
นอกจากนี้ การที่ราคาน้ำมันยังทรงตัวให้อยู่ในระดับ 93 เหรียญฯ/บาร์เรลได้ก็เป็นการช่วยหยุงดัชนีฯให้อยู่ในระดับสูงได้ในตอนนี้ แต่อย่างไรก็ดี ดัชนี SET ได้ขึ้นมาอยู่ในระดับที่สูงเทรดด้วย Book value ที่ 2.14 เท่า ซึ่งปกติจะเป็นจุด peak ที่เตรียมจะวกกลับ แต่ตอนนี้ดูแล้วยังเทรดได้ แต่ก็ควรจะระวังการลงทุนไว้บ้างด้วย
สำหรับการประกาศผลประกอบการของบริษัทจดทะเบียนก็เกือบจะประกาศออกมาหมดแล้ว ดังนั้นนักลงทุนควรจะเลือกลงทุนหุ้นที่มีแนวโน้มผลประกอบการที่ดีต่อเนื่องในครึ่งปีหลัง(H2/55)ซึ่งก็คือหุ้นในกลุ่มสื่อสาร ส่วนตลาดหุ้นอื่นในภูมิภาคเอเชียเช้านี้ส่วนใหญ่จะแกว่งตัวในทางลบเล็กน้อย
พร้อมให้แนวรับไว้ที่ 1,215-1,220 จุด แนวต้าน 1,230-1,233 จุด